Húsvíkingum kynnt ný framtíðarstörf í lok maí . Engar uppsagnir eru fyrirhugaðar hjá Vísi hf. nú um mánaðarmótin , hvorki á Húsavík , Djúpavogi né Þingeyri . Eins og kunnugt er tilkynnti fyrirtækið fyrir mánuði að það íhugaði að flytja starfsemi sína frá þessum stöðum til Grindavíkur . Nú er ljóst að af flutningunum verður , segir í frétt frá fyrirtækinu . Fyrirtækið lýsti því ennfremur yfir að það muni kappkosta að byggja upp nýja atvinnustarfsemi á stöðunum þremur . Það er gert til að draga eins og kostur er úr þeim áhrifum sem flutningur til Grindavíkur hefur á starfsfólk Vísis og samfélögin þrjú . Sú vinna hefur gengið vel að sögn forsvarsmanna Vísis hf. „ Stjórnendur Vísis hafa að undanförnu lagt áherslu á uppbyggingu framtíðarstarfa á Húsavík . Starfsfólk fyrirtækisins hefur verið upplýst um gang mála , einnig verkalýðsforustan á staðnum og ekki sýst bæjaryfirvöld á Húsavík . Árlegt vinnslustopp vegna hráefnisskorts Vísis á Húsavík hefst nú um mánaðarmótin og það er von stjórnenda fyrirtækisins að starfsfólkinu á Húsavík verði fyrir lok maí kynnt ný framtíðarstörf sem þeim stendur til boða , “ segir í fréttatilkynningunni . Þá kemur fram að Vísir hafi þegar samið við Fiskeldi Austurlands um slátrun , vinnslu og pökkum á eldislaxi í starfstöð fyrirtækisins á Djúpavogi . Stjórnendur Vísis stefni að því að vinna þar að frekari atvinnuuppbyggingu með heimamönnum . Það sama eigi við um Þingeyri en flutningur þaðan sé fyrirhugaður eftir eitt ár .